薔薇詩一首十八韻呈東海侍郎徐鉉
作者：李從善
朝代：宋

paragraphs: 綠影覆幽池，芳菲四月時。
管弦朝夕興，組繡百千枝。
盛引牆看徧，高煩架屢移。
露輕濡綵筆，蜂誤拂吟髭。
日照玲瓏幔，風摇翡翠帷。
早紅飄蘚地，狂蔓挂蛛絲。
嫩刺牽衣細，新條窣草垂。
晚香難暫捨，嬌態自相窺。
深淺分前後，榮華互盛衰。
尊前留客久，月下欲歸遲。
何處繁臨砌，誰家密映籬。
絳羅房燦爛，碧玉葉參差。
分得殷勤種，開來遠近知。
晶熒歌袖袂，柔弱舞腰支。
膏麝誰將比，庭萱自合嗤。
勻妝低水鑑，泣淚滴烟𩅰。
畫擬憑梁廣，名宜亞楚姬。
寄君十八韻，思拙媿新奇。